**Rettferdighetskultur** (engelsk: *just culture*) er et konsept relatert til systemtenkning som understreker at feil generelt oppstår på grunn av feil i organisasjonskulturer snarere enn bare på grunn av personer som er direkte involvert i en ulykke. I en rettferdighetskultur vil man etter en hendelse spørre om "hva som gikk galt" i stedet for "hvem som forårsaket problemet". En rettferdighetskultur er det motsatte av en skyldkultur. En rettferdighetskultur er ikke det samme som en kultur hvor det ikke deles ut skyld, men er en kultur hvor enkeltpersoner holdes ansvarlige for forsettlig forsømmelse eller grov uaktsomhet.

En rettferdighetskultur bidrar til å skape et miljø hvor enkeltpersoner føler seg frie til å rapportere feil og hjelpe organisasjonen til å lære av feil. Dette er i motsetning til en skyldkultur hvor enkeltpersoner blir sparket, bøtelagt eller på annen måte straffet for å gjøre feil, men hvor de underliggende årsakene som førte til feilen ikke blir undersøkt og korrigert. En skyldkultur kan føre til at feil skjules i stedet for å rapporteres, hvilket kan føre til at organisasjonen til slutt kommer dårligere ut.

I et system preget av rettferdighetskultur er disiplinering knyttet til upassende oppførsel snarere enn skade. Dette gir mulighet for individuell ansvarliggjøring og fremmer en organisasjonskultur som stadig lærer. I dette systemet blir ærlige menneskelige feil sett på som en læringsmulighet for organisasjonen og dens ansatte. Personen som gjorde feilen kan bli tilbudt ekstra opplæring og veiledning. Imidlertid kan forsettlig forsømmelse føre til disiplinære tiltak som oppsigelse, selv om ingen skade ble forårsaket.

Rettferdighetskultur har blitt tatt i bruk i industri, helsevesen, luftfart og andre fagområder.

I James Reason sin bok fra 1997 *Managing the Risks of Organizational Accidents* ble en rettferdighetskultur postulert som en av komponentene i en sikkerhetskultur. Rettferdighetskulturen er nødvendig for å bygge tillit slik at en rapporteringskultur vil oppstå. En rapporteringskultur er en kultur hvor alle sikkerhetshendelser rapporteres slik at læring kan skje og sikkerhetsforbedringer kan gjøres.

Referanser
----------

1. ↑  «Just culture – rapportering». *Luftfartstilsynet*. Besøkt 9. april 2022.
2. 1 2  Catino, Maurizio (mars 2008). «A Review of Literature: Individual Blame vs. Organizational Function Logics in Accident Analysis».
3. 1 2  Reason, James (1997). *Managing the Risks of Organizational Accidents*. Ashgate Publishing. ISBN 9781840141054.
4. ↑  Khatri, N. (oktober–desember 2009). «From a blame culture to a just culture in health care.». *Health Care Management Review*. Health Care Manage Rev. 34 (4): 312–22. PMID 19858916. doi:10.1097/HMR.0b013e3181a3b709.
5. ↑  Behn, Brian. «Just Culture basics for EMS». National EMS Management Association.
6. ↑  «Just Culture System and Behaviors Response Guide» (PDF). Los Angeles County Department of Mental Health. Arkivert fra originalen (PDF) 28. juni 2019. Besøkt 18. april 2022.
7. ↑  Groeneweg, J. «The Long and Winding Road to a Just Culture». Society of Petroleum Engineers.
8. ↑  Harvey, H. Benjamin. «The Just Culture Framework». Journal of the American College of Radiology.
9. ↑  Gain Working Group E, Flight Ops/ATC Ops Safety Information Sharing. «A Roadmap To A Just Culture: Enhancing the Safety Environment» (PDF). Global Aviation Information Network.
10. ↑  «Just culture Finding the right balance between the aviation, judicial and political authorities.». EUROCONTROL. Besøkt 28. juni 2019.
11. ↑  Dekker, Sidney (1. januar 2018). *Just Culture: Balancing Safety and Accountability*. Ashgate Publishing. ISBN 9780754672678.